Radiolääkehoito, Lutetium-177 PSMA

|  |  |
| --- | --- |
| Kuvaus: | Eturauhassyövän Lutetium-177-PSMA hoito |

**Hoidon tarkoitus** Lutetium-177- PSMA hoidot on tarkoitettu kastraatioresistenttiä eturauhassyöpää sairastaville potilaille, joiden tauti on lähettänyt etäpesäkkeitä.   
 

**Esivalmistelut** Potilaat arvioidaan yksilöllisesti Syöpätautien poliklinikalla (3651) ennen hoidon antamista.

 

**Hoidon kulku** Hoitoa varten tulet Lääkehoitopoliklinikalle. Kyynärtaipeen laskimoon laitetaan kanyyli ja aloitetaan nesteytys. Lääkäri antaa radiolääkkeen kanyylin kautta ja nesteytystä jatketaan vielä 30 minuutin ajan.

Sinulle tehdään kokokehon gammakuvaus 4h ja 24h kuluttua hoidosta isotooppilääketieteen yksikössä. Tarvittaessa kuvaus voidaan tehdä 48h tai 90h kuluttua hoidon antamisesta.

Kuuden (6) tunnin kuluttua hoidon antamisesta voit lähteä kotiin. Mikäli sinulla on virtsanpidätysongelmaa ja tähän käytössä vaippoja, sinut kotiutetaan vasta 24t hoidosta. Henkilökunta opastaa sinua vaippojen säteilyturvalliseen käsittelyyn. Potilasohjeen lopussa on myös ohje vaippojen käsittelyyn hoidon jälkeisinä päivinä.

**Hoidon jälkeen** Kotona voit olla normaalisti kanssakäymisessä muiden ihmisten kanssa.  
Radiolääke erittyy ulosteeseen ja virtsaan, minkä takia on hyvä noudattaa seuraavia ohjeita seitsemän (7) päivän ajan.

* virtsaaminen tapahtuu istuen, mikäli teillä käytössä vaippoja noudattakaa erillistä ohjeistusta niiden käsittelyyn
* huolellinen käsien pesu WC käynnin jälkeen
* WC:n huuhtelu kahdesti joka käyttökerran jälkeen
* jos kehon eritteitä joutuu vahingossa pinnoille, on ne puhdistettava heti perusteellisesti, ja sen jälkeen potilaan tai potilasta auttaneen henkilön on pestävä kädet huolellisesti
* puhdistettaessa kehon eritteitä pinnoilta on käytettävä kertakäyttökäsineitä
* WC:n alue on pidettävä puhtaana
* jos kehon eritteitä joutuu vaatteelle, vaate tulee pestä muusta pyykistä erikseen normaalilämpötilassa
* 6 kuukauden ajan hoidon jälkeen on käytettävä tehokkaita raskauden ehkäisymenetelmiä

**Hoitopaikka**           Hoito annetaan Lääkehoitopoliklinikalla Sädesairaalassa (rak. 7, 4 krs.),

Kelkkailijantie 7, 70210 Kuopio.

    Kokokehon gammakuvaukset

Puijon sairaala, Pääsairaala, C-aula, 2.kerros, Isotooppilääketiede

Huom! sisääntulokerros on 0-kerros

**Lisätiedot**     Jos sinulla on kysyttävää tai sinulle tulee äkillinen este, ota yhteys

Syöpätautien poliklinikan sairaanhoitajiin puh. 017172945. Soittoaika klo 8-15.

**POTILASOHJE VAIPPOJEN KÄSITTELYYN**

Olet tulossa hoitoon, jossa sinulle annetaan radioaktiivista lääkettä. Osa radioaktiivisuudesta erittyy kehosta virtsaan, ulosteisiin ja mahdollisesti pienemmissä määrin myös muihin eritteisiin. Eritys on voimakkainta lähivuorokausien aikana radiolääkkeen saannista. Eritteiden radioaktiivisuus riippuu annetusta radiolääkkeestä sekä yksilöllisestä aineenvaihdunnasta.

Tämän vuoksi sinulle on annettu säteilysuojeluohjeiden yhteydessä WC-hygieniaa ja eritetahroja koskevia ohjeita (hoitokohtaiset ohjeet). Koska käytössäsi on lisäksi virtsapussi ja/tai vaipat, joihin radioaktiivista lääkettä eritteiden mukana kertyy, sinun tulee noudattaa seuraavia lisäohjeita viikon ajan hoidon annosta:

Virtsapussi:

1. Tyhjennä virtsapussi WC-pönttöön ja huuhtele WC tämän jälkeen kahteen kertaan. Pese kädet huolellisesti.
2. Käytetyn virtsapussin (ja käytettyjen katetrien) hävittäminen: Sulje tyhjennetty virtsapussi erilliseen tiiviiseen, ehjään roskapussiin ja solmi tiukasti kiinni. Roskapussin voi tämän jälkeen viedä taloyhtiön/talon sekajätteelle tarkoitettuun kannelliseen keräysastiaan. Huom. älä koskaan laita roskikseen täyttä virtsapussia, vaan tyhjennä hävitettäväksi tarkoitettu virtsapussi ensin WC-pönttöön edellisen kohdan mukaisesti.

Vaipat:

1. Pyri vaihtamaan vaipat kohtuullisen usein. Laita käytetyt vaipat erilliseen tiiviiseen, ehjään roskapussiin, jota säilytät WC-tilassa. Pese kädet aina huolellisesti vaippojen vaihdon jälkeen tai käytä kertakäyttökäsineitä.
2. Tyhjennä vaipparoskis päivittäin: sulje roskapussi tiukalla solmulla ja toimita se taloyhtiön/talon sekajätteelle tarkoitettuun kannelliseen keräysastiaan.

Mikäli käytät alusvaatteita, joihin eritteitä on mahdollista päästä vuotamaan, vaihda ne joka päivä sekä aina huomatessasi niissä eritetahroja. Käytetyt alusvaatteet sekä muut eritteiden tahrimat tekstiilit tulee pestä muusta pyykistä erillään.

Mikäli taloyhtiön/talon sekajäteastia on täynnä, älä jätä virtsapussi- tai vaipparoskapusseja astian ulkopuolelle. Varastoi tässä tapauksessa pusseja WC-tilassasi tai muussa sellaisessa tilassa, jossa ei oleskella pitkiä aikoja ja johon ulkopuolisilla ei ole pääsyä, kunnes sekajäteastia on tyhjennetty.

Mikäli toinen henkilö avustaa sinua virtsapussin tai vaippojen kanssa, tulee hänen käyttää ehjiä kertakäyttöisiä suojakäsineitä. Suojakäsineet laitetaan lopuksi samaan pussiin käytetyn virtsapussin/vaipan kanssa, minkä jälkeen kädet pestään vielä huolellisesti.